Aitor Paredes

**Aitor Paredes Casamichana** (Arrigorriaga, Bizkaia, 2000ko apirilaren 29a) Euskal Herriko futbolaria da. Atzelari lanetan aritzen da Athletic Cluben.

## Biografia 
### Hasierak 
Bere jaioterriko Etorkizun Futbol Eskolan hasi zen futbolean, nondik Athleticeko harrobira batu zen kimuetan, behe maila guztietatik igaroz. 2018an, Hirugarren Mailako Basconia KE taldera igo zen. Hurrengo denboraldian Baskonia eta Bilbao Athletic txandakatu ziren Bigarren B Mailan.

2020-21 denboraldian Athletic Clubek deitu zuen Ligako hainbat partidatarako, baina ez zen debutatzera iritsi eta bigarren taldearekin jokatu zuen Bigarren B Mailan. 2021-22 denboraldian hogeita hamar bat partida jokatu zituen Bilbao Athleticekin, denak titular gisa, estreinatu berria zen Lehen Federazioan, eta lehen taldearekin zenbait partidatarako ere deitu zuten.

### Athletic Club 
2022ko abuztuaren 29an debutatu zuen Lehen Mailan Athletic Clubekin, Nuevo Mirandilla Estadioan, Cádiz CF taldearen aurka (0-4), Iñigo Lekue ordezkatuz. 2023ko urtarrilaren 22an jokatu zuen lehen partida titular gisa, San Mamesen, Real Madrilen aurka 0 eta 2 galduta.

2023-24 denboraldiari begira, Iñigo Martinezen agurraren ondorioz, Dani Vivianekin batera lekua hartu zuen hamaikakoan. 2024ko urtarrilaren 4an sartu zuen bere lehen gola Lehen Mailan, Sanchez-Pizjuanen, Sevillaren aurka (0-2). Martxoaren 21ean bost denboraldirako berritu zuen kontratua 2029arte. Apirilaren 6an titular izan zen Kopako finalean, RCD Mallorcaren aurka, penaltietan txapeldun atera zirelarik.

Irailaren 15ean sartu zuen zuri-gorrien hirugarren gola, Kanaria Handiko Estadioan, UD Las Palmasen aurka (2-3). Irailaren 26an UEFAko Europako Ligan sartu zuen, buruz egindako erremate batekin, 85. minutuan AS Romaren aurkako berdinketa Estadio Olinpikoan (1-1). Abenduaren 8an sartu zuen partidako lehen gola Vila-realen aurka (2-0). 2025eko otsailaren 2an, Benito Villamarin estadioan, Real Betisen aurka saskiratu zuen (2-2).

Abuztuaren 31n sartu zuen, La Cartujako Estadioan, Betisen aurka (1-2), partidako bigarren gola.

## Selekzioa 
### Beheko kategoriak 
Internazionala izan zen 18 urtez azpikoetan, 19 urtez azpikoetan eta 21 urtez azpikoetan Espainiako selekzioarekin. 2018ko ekainaren 30ean Mediterraneoko Jokoetako txapeldun izendatu zen Luis de la Fuentek zuzendutako 18 urtez azpiko selekzioarekin.

2023ko martxoaren 17an Santi Deniak zuzentzen zuen 21 urtez azpiko selekzioak deitu zuen. 2023ko ekainaren 2an Espainiako 21 urtez azpiko selekzioak deitu zuen 2023ko 21 urtez azpiko Eurokopa Georgia eta Errumanian jokatzeko. Sei partidetatik bostetan hasierako hamaikakoan sartu zen eta Ingalaterraren aurkako finala jokatu zuen. 

### Hautaketa absolutua 
2024ko azaroaren 8an Luis de la Fuentek deitu zuen, Espainiako selekzioarekin, Danimarkaren eta Suitzaren aurka, UEFA Nazioen Ligako multzoen faseko bi partida jokatzeko. Azaroaren 18an titular gisa debuta egin zuen UEFA Nazioen Ligako multzoen faseko norgehiagokan, Suitzaren aurka (3-2).

## Kirol Ibilbidea 
*2025eko ekainaren 5ean eguneratua. Datu ofizialak.*

## Tituluak 
* 23-24 Espainiako Errege Kopa

## Afizioak 
### Futbol amerikarrekiko afizioa 
Aitorren afizioetako bat futbol amerikarrekiko interesa da. Izan ere jokalariak hainbat alditan aurkeztu da NFL-ko zale bezala, San mamesen egindako 2025ko *Watch Party-*an adibidez. Euskal Herriko Coyotes Santurtzi taldearen partiduren bat ikustera ere joan da.

2026ko Madrilen jokatutako Commanders eta Dolphins arteko NFL partidan egon zen La Ligako kirol honen beste jokalari zale batzuekin. Koke edo Antoine Griezmann adibidez.

## Erreferentziak 
## Kanpo estekak 
* Fitxa - www.athletic-club.eus